મુલુંડ (ઈસ્ટ)ના કરિયાણાના વેપારી દામજી ઉમરશી નાગડાનું ૩૧ જુલાઈએ ચુનાભટ્ટી પાસે આવેલા પ્રિયદર્શિની સર્કલ પાસે એક સરકારી અધિકારીના પુત્ર અક્ષય કુલકર્ણીના બેદરકારીપૂર્વકના ડ્રાઇવિંગને લીધે રોડ-ઍક્સિડન્ટમાં મૃત્યુ થયું હતું. ૬૮ વર્ષના દામજીભાઈના પરિવારે દામજીભાઈના મૃત્યુ બાબતમાં વધુ જાણકારી મેળવવા માટે પ્રિયદર્શિની સર્કલ પાસે લાગેલા CCTV કૅમેરાના ફુટેજ જોવાની પોલીસ સમક્ષ માગણી કરી છે, પરંતુ પોલીસ કૅમેરા બંધ છે એમ કહી રહી છે. આ સિવાય આ પરિવાર અક્ષયે ડ્રાઇવિંગ કરતી વખતે નશો કર્યો હતો કે નહીં એનો પોલીસ પાસે રિપોર્ટ માગી રહ્યો છે. પોલીસ આ રિપોર્ટ મળતાં ત્રણથી ચાર મહિના લાગી જશે એવો જવાબ આપી રહી છે. આ જવાબોથી આ પરિવારમાં પોલીસની કાર્યવાહી સામે શંકા દર્શાવાઈ રહી છે.